b"\n_START_ARTICLE_\nMedici\n_START_SECTION_\nPodrijetlo\n_START_PARAGRAPH_\nMedici su bili toskanska selja\xc4\x8dka obitelj koja je u 12. stolje\xc4\x87u doselila u Firenzu. Njeni \xc4\x8dlanovi pojavljuju se prvi put u srednjovjekovnim povijesnim izvorima od 13. stolje\xc4\x87a. Tijekom 13. stolje\xc4\x87a obitelj se obogatila, me\xc4\x91utim jo\xc5\xa1 uvijek nije pripadala naju\xc5\xbeoj gradskoj eliti.\n_START_SECTION_\nUspon na vlast\n_START_PARAGRAPH_\nObitelj Medici dijelila se na tri osnovne grane: Chiarissima II., Cosima Starijeg i Cosima Mla\xc4\x91eg. U 14. stolje\xc4\x87u isticao se Salvestro de' Medici, pripadnik loze Chiarissima II., koji je stupio na \xc4\x8delo ustanka pu\xc4\x8dana u Firenci 1378. godine te je izabran za gonfalionijera, du\xc5\xbenosnika na \xc4\x8delu gradskog vije\xc4\x87a. Nakon pada pu\xc4\x8dke vlade 1381. godine Salvestro je izgnan, a njegov je ogranak izumro s Vierijem._NEWLINE_Vodstvo obitelji preuzeo je Averardo de' Medici, Salvestrov daleki ro\xc4\x91ak. Njegov sin Giovanni (1360.-1429.) preuzeo je obiteljske poslove izrade odje\xc4\x87e i tkanine te bankarstvo._NEWLINE_Utjecaj Medicijevih porastao je u doba Cosima de Medicija (1389.-1464.). Obitelj Albizzi je protjerala Cosima iz Firence 1433., ali se on 1434., uz podr\xc5\xa1ku gra\xc4\x91ana vratio u Firencu i sljede\xc4\x87ih 60 godina Medicijevi su bili gradska vlast. Cosima se smatra rodona\xc4\x8delnikom starije loze Medicijevih. Cosimo je savladao sve protivnike iz drugih patricijskih obitelji i postao jedini gospodar u Firenci. Bio je na \xc4\x8delu grada-republike punih 30 godina. Posjedovao je ve\xc4\x87i broj manufaktura za proizvodnju svile i vune, a imao je bankovne podru\xc5\xbenice \xc5\xa1irom Europe._NEWLINE_Kao mecena pomagao je znanstvenicima, knji\xc5\xbeevnicima i umjetnicima. U njegovo doba podignute su neke od najljep\xc5\xa1ih gra\xc4\x91evina u Firenci. Osnovana je novoplatonisti\xc4\x8dka Firentinska akademija u kojoj su stvorena zna\xc4\x8dajna djela renesansne umjetnosti._NEWLINE_Jo\xc5\xa1 jedan vrlo istaknuti \xc4\x8dlan Medicijevih bio je Lorenzo Veli\xc4\x8danstveni (1449.-1492.), unuk Cosima Starijeg. Godine 1478. Lorenzo je pre\xc5\xbeivio atentat koji su poku\xc5\xa1ali izvesti predstavnici obitelji Pazzi koji su imali podr\xc5\xa1ku pape Siksta IV. Njegov brat Giuliano je tada ubijen. Zahvaljuju\xc4\x87i podr\xc5\xa1ci gra\xc4\x91ana prebrodio je posljedice atentata. U njegovo doba Firenca do\xc5\xbeivljava vrhunac u razvoju i postaje jedan od najzna\xc4\x8dajnijih centara europskog humanizma. Umjetni\xc4\x8dke galerije Firence okupljaju najzna\xc4\x8dajnija umjetni\xc4\x8dka djela tada\xc5\xa1njih slikara i kipara. Lorenzo je bio pokrovitelj Michelangelu. I sam je bio knji\xc5\xbeevnik i mnogo je pridonio razvoju knji\xc5\xbeevnosti na talijanskom jeziku.\n_START_SECTION_\nNasljedni vojvode i nadvojvode Toskane\n_START_PARAGRAPH_\nObitelj Medici protjerana je iz Firence 1527. godine kada je progla\xc5\xa1ena republika. Me\xc4\x91utim, ve\xc4\x87 1530. Medici su se vratili u Firencu uz pomo\xc4\x87 trupa \xc5\xa1panjolskog kralja Karla V._NEWLINE_Alessandro de' Medici dobio je 1532. godine naslov nasljednog vojvode Toskane, a njegov nasljednik Cosimo I. de' Medici osigurao je 1569. godine naslov nadvojvode koji mu je dodijelio papa Pio V. Naslov je potvr\xc4\x91en carskom poveljom njegovom sinu Francescu I. 1576. godine._NEWLINE_Tijekom 17. i 18. stolje\xc4\x87a dr\xc5\xbeava Medicijevih je postupno slabilaa, a 1737. ugasila se dinastija Medici smr\xc4\x87u Gian Gastonea. Gian Gastone, je bio me\xc4\x91unarodno poznat po odnosima sa vrlo velikim brojem dje\xc4\x8daka i mladi\xc4\x87a koje je dr\xc5\xbeao u svojoj pratnji: izgleda da je enormni me\xc4\x91unarodni skandal koji je proizlazio iz njegovog javnog homoseksualnog promiskuiteta odlu\xc4\x8dno pridonio kraju vojvodske loze Medici. Vojvodstvo je privremeno do\xc5\xa1lo pod vlast carske ku\xc4\x87e Habsburg, a potom je nastojalo postojati kao samostalna dr\xc5\xbeava pod vla\xc5\xa1\xc4\x87u njihovih najbli\xc5\xbeih ro\xc4\x91aka._NEWLINE_Medici su dali i predstavnike u crkvi. Najzna\xc4\x8dajniji polo\xc5\xbeaj ostvario je Lorenzov sin Giovanni, koji je 1513. godine postao papa pod imenom Lav X. I on je okupljao umjetnike oko sebe. Me\xc4\x91u njima bio je i \xc4\x8duveni slikar Rafael. Giulio Medici bio je papa pod imenom Klement VII. (1523.-1534.). Cosimo I. Veliki (1519-1574) postao je veliki vojvoda Toskane._NEWLINE_Me\xc4\x91u uglednim predstavnicima Medicijevih su i \xc5\xbeene. Katarina (1519.-1589.), k\xc4\x87i Lorenza Medicija vojvode od Urbina, 1533. godine udala se za vojvodu od Orl\xc3\xa9ansa, koji je 1547. postao francuski kralj Henrik II. i time postala francuska kraljica. Poslije smrti supruga Katarina je bila regent kralja Francuske Karla IX., svoga sina. Marija (1573.-1642.), unuka Cosima I. Velikog, udala se za kralja Henrika IV. i tako postala francuska kraljica."